Ferðakostnaður ráðherra tæpar 19 milljónir
Ferðakostnaður ráðherra fráfarandi ríkisstjórnar nam alls 18.639.595 krónum frá því að ríkisstjórnin tók við völdum í janúar. Þar af nam kostnaður vegna utanlandsferða 15.772.652 krónum en kostnaður vegna innanlandsferða 2.866.943 krónum.
Silja Dögg Gunnarsdóttir, þingmaður Framsóknarflokksins, lagði fram fyrirspurn um ferðakostnað allra ráðherra frá því að fráfarandi ríkisstjórn tók við völdum í janúar 2017, sundurliðað eftir innan- og utanlandsferðum. Svar við fyrirspurninni hefur ekki borist úr sjávarútvegs- og landbúnaðarráðuneytinu og því vantar ferðakostnað Þorgerðar Katrínar og Þórdísar Kolbrúnar inn í tölurnar.
Ferðakostnaður utanríkisráðherra, Guðlaugs Þórs Þórðarsonar, var hæstur í valdatíð fráfarandi ríkisstjórnar en hann nam alls 5.835.258 krónum vegna ferðalaga erlendis en  enginn kostnaður féll til vegna ferða innanlands.
Á eftir utanríkisráðherra á listanum kemur forsætisráðherra en ferðakostnaður Bjarna nam alls 2.178.724 krónum. Þar af kostuðu utanlandsferðir tæplega 1,9 milljónir og innanlandsferðir rúmlega 300 þúsund krónur.
Ferðakostnaður fimm ráðherra yfir 1,9 milljón krónum
Ferðakostnaður þriggja ráðherra til viðbótar var yfir 1,9 milljónum en það voru þeir Benedikt Jóhannesson, fjármála- og efnahagsráðherra, Kristján Þór Júlíusson, mennta- og menningarmálaráðherra, og Jón Gunnarsson samgöngumálaráðherra. Ferðakostnaður fjármála- og efnahagsráðherra nam 1.920.511 krónum, þar af rúmlega 630 þúsund vegna ferðalaga innanlands og tæplega 1,1 milljón vegna utanlandsferða. Ferðakostnaður mennta- og menningarmálaráðherra nam 1.970.487 krónum, þar af tæplega 660 þúsund vegna ferðakostnaðar innanlands og rúmlega 1,3 milljónir vegna utanlandsferða. Þá nam ferðakostnaður samgöngumálaráðherra 1.925.319 krónum, þar af tæplega 700 þúsund vegna ferðakostnaðar innanlands og rúmlega 1,2 milljónir vegna utanlandsferða.
Ferðakostnaður dómsmálaráðherra og umhverfisráðherra lægstur
Næstir í röðinni eru ráðherrarnir úr velferðarráðuneytinu en Óttarr Proppé heilbrigðisráðherra ferðaðist fyrir rúmar 114 þúsund krónur innanlands og tæplega 1,1 milljón utanlands á meðan að Félags og jafnréttismálaráðherra ferðaðist fyrir tæpar 80 þúsund krónur innanlands og rúmlega 1,1 milljón utanlands.
Neðstar á listanum eru Sigríður Á. Andersen dómsmálaráðherra og Björt Ólafsdóttir, umhverfis- og auðlindaráðherra. Sigríður ferðaðist fyrir rúmar 100 þúsund krónur innanlands og tæplega 1,1 milljón utanlands en Björg fyrir rúmar 260 þúsund krónur innanlands og 920 þúsund krónur utanlands
Ferðakostnaður ráðherra fráfarandi ríkisstjórnar nam alls 18.639.595 krónum frá því að ríkisstjórnin tók við völdum í janúar.
Þar af nam kostnaður vegna utanlandsferða 15.772.652 krónum en kostnaður vegna innanlandsferða 2.866.943 krónum.
Silja Dögg Gunnarsdóttir, þingmaður Framsóknarflokksins, lagði fram fyrirspurn um ferðakostnað allra ráðherra frá því að fráfarandi ríkisstjórn tók við völdum í janúar 2017.
Ferðakostnaður utanríkisráðherra, Guðlaugs Þórs Þórðarsonar, var hæstur í valdatíð fráfarandi ríkisstjórnar en hann nam alls 5.835.258 krónum vegna ferðalaga erlendis.
Á eftir utanríkisráðherra á listanum kemur forsætisráðherra en ferðakostnaður Bjarna nam alls 2.178.724 krónum.
Ferðakostnaður þriggja ráðherra til viðbótar var yfir 1,9 milljónum.